CELEX: 
Language: hr
Date: 2019-01-14 00:00:00
Title: DELEGIRANA UREDBA KOMISIJE (EU) …/... o izmjeni Uredbe (EU) 2017/625 Europskog parlamenta i Vijeća u pogledu kategorija pošiljki koje podliježu službenim kontrolama na graničnim kontrolnim postajama

OBRAZLOŽENJE
            
            
               1.KONTEKST DELEGIRANOG AKTA
            
            
               Uredbom (EU) 2017/625 o službenim kontrolama uspostavlja se okvir za službene kontrole i druge službene aktivnosti namijenjene verifikaciji pravilne primjene zakonodavstva Unije u području poljoprivredno-prehrambenog lanca. Taj okvir uključuje službene kontrole životinja i robe koji ulaze u Uniju iz trećih zemalja.
            
            
               Svrha je ovog delegiranog akta dodati mješovite proizvode, sijeno i slamu u kategorije pošiljki koje se po prispijeću u Uniju moraju podvrgnuti službenim kontrolama na graničnim kontrolnim postajama.
            
            
               Međutim, ovaj je akt povezan s drugim aktima, kojima će se utvrditi sljedeće:
            
            
               ·izuzeće određenih kategorija mješovitih proizvoda iz službenih kontrola na graničnim kontrolnim postajama (na temelju članka 48. Uredbe o službenim kontrolama), koje će se primjenjivati od 21. travnja 2021., a u međuvremenu se primjenjuju postojeća izuzeća,
            
            
               ·popis odgovarajućih mješovitih proizvoda, uključujući njihove oznake KN (na temelju članka 47. stavka 2. točke (a) Uredbe o službenim kontrolama),
            
            
               ·uvjeti uvoza koji bi se trebali primjenjivati od 21. travnja 2021. na različite kategorije mješovitih proizvoda te na sijeno i slamu (na temelju članaka 90. i 126. Uredbe o službenim kontrolama i članka 234. stavka 2., članka 237. stavka 4. i članka 239. stavka 2. Zakona o zdravlju životinja), primjerice zahtjevi u pogledu popisivanja, certifikati ili potvrde.
            
            
               2.SAVJETOVANJA PRIJE DONOŠENJA AKTA
            
            
               U nekoliko navrata provedeno je savjetovanje s Komisijinom stručnom skupinom za službene kontrole (E00911) i održani su sastanci s relevantnim dionicima.
            
            
               Građanima je dana mogućnost da na Komisijinu web-mjestu (https://ec.europa.eu/info/law/better-regulation/have-your-say_en) daju povratne informacije o nacrtu delegirane uredbe i zaprimljena je jedna primjedba, u kojoj se predlaže da se uz nusproizvode životinjskog podrijetla u članku 47. stavku 1. točki (b) Uredbe o službenim kontrolama uvede upućivanje na „dobivene proizvode” radi dosljednosti s člankom 1. stavkom 2. te uredbe. Međutim, ovlast koja je Komisiji dodijeljena člankom 47. stavkom 3. Uredbe (EU) 2017/625 u pogledu izmjene kategorija iz članka 47. stavka 1. Uredbe o službenim kontrolama ne uključuje mogućnost dodavanja dobivenih proizvoda toj odredbi.
            
            
               3.PRAVNI ELEMENTI DELEGIRANOG AKTA
            
            
               Pravna je osnova članak 47. stavak 3. Uredbe (EU) 2017/625.
            
            
               DELEGIRANA UREDBA KOMISIJE (EU) …/...
            
            
               оd 14.1.2019.
            
            
               o izmjeni Uredbe (EU) 2017/625 Europskog parlamenta i Vijeća u pogledu kategorija pošiljki koje podliježu službenim kontrolama na graničnim kontrolnim postajama
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
         
         
            
               uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ
                  1
               , a posebno njezin članak 47. stavak 3.,
            
            
               budući da:
            
            
               (1)Uredbom (EU) 2017/625 Europskog parlamenta i Vijeća uspostavlja se okvir za službene kontrole i druge službene aktivnosti namijenjene verifikaciji pravilne primjene zakonodavstva Unije u području hrane i hrane za životinje. Taj okvir uključuje službene kontrole životinja i robe koji ulaze u Uniju iz trećih zemalja.
            
            
               (2)Uredbom (EU) 2017/625 propisano je se da se svaka pošiljka određenih kategorija životinja i robe podvrgava službenim kontrolama na za to određenim graničnim kontrolnim postajama prvog prispijeća u Uniju zbog rizika koji te kategorije životinja i robe mogu predstavljati za javno zdravlje i zdravlje životinja.
            
            
               (3)Uz kategorije pošiljki već popisane u Uredbi (EU) 2017/625, i prehrambeni proizvodi koji sadržavaju proizvode biljnog podrijetla i prerađene proizvode životinjskog podrijetla (mješoviti proizvodi) te sijeno i slama trebali bi podlijegati službenim kontrolama na graničnim kontrolnim postajama jer i oni mogu predstavljati rizik za javno zdravlje i zdravlje životinja.
            
            
               (4)Uredbu (EU) 2017/625 trebalo bi stoga na odgovarajući način izmijeniti.
            
            
               (5)Budući da se Uredba (EU) 2017/625 primjenjuje od 14. prosinca 2019., i ova bi se Uredba trebala primjenjivati od tog datuma,
            
            
               DONIJELA JE OVU UREDBU:
            
            
               Članak 1.
            
            
               U članku 47. stavku 1. Uredbe (EU) 2017/625 točka (b) zamjenjuje se sljedećim: 
            
            
               „(b)proizvode životinjskog podrijetla, zametne proizvode, nusproizvode životinjskog podrijetla, sijeno i slamu te prehrambene proizvode koji sadržavaju proizvode biljnog podrijetla i prerađene proizvode životinjskog podrijetla („mješoviti proizvodi”);”.
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Primjenjuje se od 14. prosinca 2019.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 14.1.2019.
            
            
               
                     Za Komisiju
               
               
                     Predsjednik
                     Jean-Claude JUNCKER
               
               
            
         
         
            
                  
                     (1)
                  
                        SL L 95, 7.4.2017., str. 1.